ཚན་རིག་པ་དང་ཐུག་སྟེ་སེམས་ཁམས་རིག་པའི་ཐོག་བཤད་པ་ཡིན་ན་ནུབ་ཕྱོགས་པའི་སེམས་ཁམས་རིག་པ་ཧ་ཅང་ཚད་དམའ་པོ་རེད།དེར་བརྟེན་ལོ་སྟོང་ཕྲག་རིང་མཁན་ཆེན་ཞི་འཚོ་ཡབ་སྲས་ཀྱིས་ང་ཚོར་ཞེ་ས་མ་ཞུས་ན་ཐུགས་བློས་འགེལ་གནང་བ་དེ་ང་ཚོ་བོད་པས་ཀོ་ཐག་རྩ་བ་ནས་གློད་མེད།འདི་ང་ཚོ་བོད་མི་རིགས་ཀྱི་གཟི་བརྗིད་ཡིན།བོད་མི་རིགས་གཅིག་གྱུར་ཡོང་བ་དེ་ཡང་འདིའི་ཐོག་ནས་ཤུགས་རྐྱེན་ཆེན་པོ་ཞིག་ཐེབས་ཡོད།ཆོལ་ཁ་གསུམ་ཡོངས་རྫོགས་ཆབ་སྲིད་ཐོག་ཁ་བྲལ་དུམ་བུར་ཕྱིན་ཀྱང་།ཆོས་དང་རིག་གཞུང་སྐད་ཡིག་བཅས་ཀྱི་ཐོག་གཅིག་གྱུར་བྱས་ནས་བསྡད་པ་རེད།མ་འོངས་པར་ཡིན་ནའང་སངས་རྒྱས་ཀྱི་ཆོས་ལ་ཆོས་ཕྱོགས་ཀྱི་དད་པ་དང་སྨོན་ལམ་བརྒྱབ་པ་ཙམ་མ་ཡིན་པར་ལྟ་གྲུབ་རིག་པ་དང།སེམས་ཁམས་རིག་པ།ཚད་མ་རིག་པ་དེ་དག་འཛམ་བུ་གླིང་གི་ཚད་མཐོའི་ཤེས་ཡོན་གྱི་ནང་དུ་འགྲོ་ཐུབ་པ་ཞིག་ཏན་ཏན་ཆགས་ཡོད།ལྷག་པར་རྒྱ་གར་ནང་དེ་བས་ཀྱང་ཡིན།དེར་བརྟེན་བོད་ཀྱི་ཆོས་དང་རིག་གཞུང་མུ་མཐུད་གནས་ཀྱི་རེད།རྒྱ་རིགས་ནང་ལ་ཡིན་ནའང་དོ་སྣང་བྱེད་མཁན་ཇེ་མང་ཇེ་མང་འགྲོ་བཞིན་འདུགཇི་སྲིད་བོད་ཀྱི་ཆོས་དང་རིག་གཞུང་གི་མཚན་མཐོང་གོང་ནས་གོང་དུ་འཕེལ་བ་དེ་ཙམ་གྱིས་བོད་མི་རིགས་ཀྱི་སྤོབས་པ་ཆེ་རུ་འགྲོ་རྒྱུ་རེད།བོད་ནང་ལ་ཡོད་པའི་བོད་རྒྱ་ཆེ་མི་མང་གི་སེམས་ནང་སྤོབས་པ་སླེབས་པ་ཞིག་ཡོང་རྒྱུ་རེད།མདོ་དོན་སྙིང་པོ་འདི་དག་གིས་དུས་རབས་ཉི་ཤུ་པ་དང།དུས་རབས་ཉི་ཤུ་རྩ་གཅིག་པའི་ནང་བོད་བསྟན་སྲིད་ཉག་ཕྲ་བའི་སྐབས་སུ་བོད་བསྟན་སྲིད་ཀྱི་དོན་དུ་ཞབས་འདེགས་སྒྲུབ་མཁན་ཁྱེད་རང་ཚོ་དངོས་གནས་མི་ཚེ་དོན་དང་ལྡན་པ་ཞིག་དང་སངས་རྒྱས་ཀྱི་བསྟན་པ་ལ་དངོས་དང་བརྒྱུད་པའི་སྒོ་ནས་ཞབས་འདེགས་བསྒྲུབས་པ་ཞིག་ཡིན་པས་བསོད་ནམས་དཔག་ཏུ་མེད་པ་བསགས་ཡོད།དེར་བརྟེན་ཚེ་རབས་ནས་ཚེ་རབས་སྤྱིར་སངས་རྒྱས་ཀྱི་བསྟན་པ་དང་མཇལ་བ་དང།ཡང་སྒོས་ལྷག་པར་ཅན་དུ་བོད་གངས་ཅན་གྱི་ལྗོངས་སུ་ཕལ་ཆེར་སྐྱེ་བ་ཞིག་དང།འཕགས་པ་སྤྱན་རས་གཟིགས་ཀྱིས་རྗེས་སུ་བཟུང་བ་ཞིག་ཏན་ཏན་ཡོང་གི་རེད།སེམས་སྐྱིད་པོ་བྱས་ནས་སྡོད་ཨང།ཤེས་སོང་ངམ།ད་མི་ཚེ་རྒས་སོང་མགོ་ཡང་དཀར་པོ་དང་དམར་པོ་ཆགས།ད་གང་ཡང་བྱུང་མ་སོང་བསམ་པའི་བསམ་བློ་རྩ་ནས་གཏོང་དགོས་མ་རེད།ཤེས་སོང་ངམ།མགོ་དམར་རུ་དམར་རུ་ཕྱིན་ན་འོད་ཆེ་རུ་ཆེ་རུ་འགྲོ་ཞིང།དགེ་བ་བསྔོ་རྒྱུ་གལ་ཆེན་པོ་རེད།དགེ་བ་དེ་ཡང་རྡོ་རྗེ་འཆང་གི་གོ་འཕང་འཐོབ་པར་ཤོག་ཅེས་བསྔོ་བ་བྱེད་པ་དེ་ཡག་པོ་རེད་ཀྱང་སྔོན་ལ་བོད་མི་རིགས་སུ་མུ་མཐུད་སྐྱེས་ནས་དལ་འབྱོར་གྱི་རྟེན་བཟང་རིམ་པར་བརྒྱུད་དེ་རང་གཞན་གྱི་དོན་གཉིས་མཐར་ཕྱིན་པའི་སངས་རྒྱས་ཀྱི་གོ་འཕང་འཐོབ་པའི་རྒྱུར་བསྔོ་བ་དང་སྨོན་ལམ་བྱས་ན་ཡག་པོ་ཡོད།ཤེས་སོང་ངམ།མདོར་ན་མགོན་པོ་སྤྱན་རས་གཟིགས་དབང་གིས།།སྲས་བཅས་རྒྱལ་བའི་སྤྱན་སྔར་གངས་ཅན་ཞིང༌།།ཡོངས་བཟུང་རྒྱ་ཆེན་སྨོན་ལམ་གང་མཛད་པའི།།འབྲས་བཟང་དེང་འདིར་མྱུར་དུ་འཆར་བར་གསོལ།།སྣང་སྟོང་ཆོས་ཉིད་ཟབ་མོའི་རྟེན་འབྲེལ་དང།།མཆོག་གསུམ་ཐུགས་རྗེའི་མཐུ་དང་བདེན་ཚིག་སྟོབས།།ལས་འབྲས་བསླུ་མེད་བདེན་མཐུས་བདག་ཅག་གི།བདེན་པའི་སྨོན་ལམ་གེགས་མེད་མྱུར་འགྲུབ་ཤོག།།དེ་ག་ཡིན།བློ་བདེ་པོ་བྱས་བཞུགས་ཨང།ཞེས་སོགས་བཀའ་སློབ་སྩལ།།